அப்படி மக்கள் பாதிக்கப்படும்போது ஆடியோ, வீடியோ, எழுத்து, ரசீதுகள் என ஏதாவதொரு வகையில் இந்த ஆப் மூலம் புகார் செய்யலாம். தகுந்த ஆதாரங்களையும் உடன் இணைக்கலாம். ஒருவேளை ஆதாரங்கள் எதுவும் இல்லை என்றால் கூட பிரச்னை இல்லை. நுகர்வோர் தங்கள் குறைகளைத் தெளிவாகப் பதிவு செய்தால்கூட போதும்; நிச்சயம் நடவடிக்கை எடுக்கப்படும். இந்த ஆப் மூலம் பதிவு செய்யப்படும் அனைத்து புகார்களும் அந்தந்த ஏரியாவின் எடை, அளவு சட்ட அதிகாரிகளுக்குச் சென்று சேர்ந்துவிடும். தமிழகத்தில் மொத்தம் 433 எடை, அளவு சட்ட அதிகாரிகள் இருக்கிறார்கள். அவர்கள் உடனே அடுத்த 48 மணி நேரத்திற்குள்ளாக நடவடிக்கை எடுப்பார்கள். அதேபோல புகார் கொடுத்தவரின் விவரங்கள் எதுவுமே அதிகாரிகளுக்குத் தெரியாது. எனவே, புகார் கொடுப்பவர்களின் விவரங்கள் எதுவும் வெளியே தெரியாது. அதே சமயம் புகார் அளித்தவர்களுக்கு, புகார் பதிவான எண், எப்போது நடவடிக்கை எடுப்பார்கள், அதன் மீது எடுக்கப்பட்ட நடவடிக்கைகள் தொடர்பான விவரங்கள் அனைத்தும் எஸ்.எம்.எஸ் மூலம் அனுப்பப்படும். இதுவரை இந்த ஆப் மூலம் வந்த அனைத்து புகார்களின் மீதும் நடவடிக்கை எடுக்கப்பட்டுள்ளது. தற்போது இதுபற்றிய விழிப்புஉணர்வு குறைவாக உள்ளதால், குறைவான புகார்களே வருகிறது. எனவே வருகின்ற ஒவ்வொரு புகார்களையும் தீவிரமாகக் கவனித்து வருகிறோம். உதாரணமாக ஒரு மார்க்கெட்டில் இருக்கும் ஒரு கடையில் விலை அதிகமாக வைக்கப்பட்டு பொருள்கள் விற்கப்படுகிறது எனப் புகார் வந்தால், அந்த ஒரு கடை மட்டுமின்றி அந்த மார்க்கெட்டில் இருக்கும் மற்ற கடைகளையும் சோதனை செய்கிறோம். நேரடியாக சென்று சோதனை செய்வதால், குற்றங்கள் குறைகின்றன. சில நாள்களுக்கு முன்பு தேசிய நெடுஞ்சாலைகளில் இருக்கும் மோட்டல்கள் குறித்து புகார்கள் வந்தன. உடனே தமிழகம் முழுவதும் இருக்கும் அனைத்து மோட்டல்களும் சோதனை செய்யப்பட்டு, குற்றம் செய்தவர்களுக்கு நோட்டீஸ் அனுப்பப்பட்டது. ஒரு கடையில் முதலில் தவறு கண்டுபிடிக்கப்பட்டால் உடனே சட்டப்படி அபராதம் விதிக்கப்படும். அடுத்த மூன்று ஆண்டுகளுக்குள் மீண்டும் அதே கடையில் தவறு நடப்பது கண்டறியப்பட்டால், குற்றம் செய்தவர் நீதிமன்றத்தில் ஆஜர்படுத்தப்பட்டு சிறைக்கு அனுப்பப்படுவார்.